Il-Knisja f’Malta tesprimi tħassib dwar l-appoġġ miksub fl-elezzjonijiet tal-Parlament Ewropew mill-partiti f’Malta u f’pajjiżi oħra tal-Unjoni Ewropea li jħaddnu ideoloġiji lemin estrem.  Fi stqarrija jingħad li dan huwa fattur inkwetanti għax ġew eletti persuni bi twemmin lemin estrem li jħaddan mibgħeda lejn min hu l-aktar dgħajjef fis-soċjetà tagħna. Skont il-Knisja, din mhix kwistjoni ta’ libertà tal-espressjoni, iżda ideoloġija mibnija fuq il-biża’, perċezzjonijiet żbaljati, nuqqas kbir ta’ informazzjoni u attitudni negattiva lejn persuni li huma differenti fis-soċjetà.  B’referenza għall-messaġġ li kien għadda San Ġwanni Pawlu II qabel telaq minn Malta fl-2001, il-Knisja tgħid li għadu relevanti llum ukoll minħabba li “Malta qiegħda fiċ-ċentru tal-Mediterran”, għandha l-vokazzjoni tibni l-pontijiet bejn il-popli u ssaħħaħ il-paċi fid-dinja.  Tirrimarka kif  l-Insara Maltin għandhom ikunu xhieda tal-ospitalità u l-imħabba, filwaqt li jippromwovu l-ġustizzja u s-solidarjetà fl-Ewropa. Fl-istqarrija, il-Knisja tfaħħar lill-Maltin li vvutaw f’dawn l-elezzjonijiet, filwaqt li tawgura lis-sitt membri Maltin li ġew eletti fil-Parlament Ewropew għall-ħidma tagħhom tul dawn il-ħames snin li ġejjin.  Il-Knisja tinnota wkoll li l-Unjoni Ewropea hija l-ewwel u qabel kollox proġett ta’ paċi, filwaqt li tgħid li d-dover tal-MEPs huwa li jpoġġu d-dinjità tal-persuni fil-qofol ta’ kull deċiżjoni li se jieħdu.